b'\n_START_ARTICLE_\nMaslo\n_START_PARAGRAPH_\nMaslo je mle\xc4\x8dni izdelek, pridobljen iz sladke smetane. Obi\xc4\x8dajno se za pripravo masla uporablja kravje mleko. Po uredbi Evropske unije mora maslo vsebovati vsaj 82\xc2\xa0% mle\xc4\x8dne ma\xc5\xa1\xc4\x8dobe in ne ve\xc4\x8d kot 16\xc2\xa0% vode. Vsebuje tudi mle\xc4\x8dni sladkor, rudnine, holesterol, beljakovine, lipidotopne vitamine, mle\xc4\x8dno kislino in aromati\xc4\x8dne snovi. Hranilna vrednost masla zna\xc5\xa1a okoli 740 kcal/100 g.\n_START_SECTION_\nZgodovina\n_START_PARAGRAPH_\nTo\xc4\x8den kraj in \xc4\x8das za\xc4\x8detka izdelovanja masla nista poznana; maslo so pri\xc4\x8deli izdelovati kmalu po za\xc4\x8detku uvedbe \xc5\xbeivinoreje. Omembe masla segajo \xc5\xbee v sumersko kulturo, prav tako pa se omenja v Stari zavezi. V antiki so maslo uporabljali zlasti v medicinske namene. V srednjem veku je maslo postalo pomebno tr\xc5\xbeno blago._NEWLINE_V \xc4\x8dasu industrializacije v 19. stoletju so se pojavile prve velike mlekarne in tudi proizvodnja masla se je industrializirala. Pomembno prelomnico je pomenila tudi uvedba hladilnih naprav v 19. stoletju, kar je omogo\xc4\x8dilo la\xc5\xbejo proizvodnjo in transport masla, ne da bi postalo \xc5\xbearko. Prvi hladilnik za uporabo v gospodinjstvu se je pojavil leta 1913._NEWLINE_Isto\xc4\x8dasno pa je maslo dobilo tudi velikega konkurenta - margarino, ki ima zlasti prednost v ceni. Margarino je izna\xc5\xa1el francoski kemik Hippolyte M\xc3\xa8ge-Mouri\xc3\xa9s leta 1869. Margarina v nasprotju z maslom ne vsebuje holesterola, je pa vir industrijsko pridobljenih transma\xc5\xa1\xc4\x8dobnih kislin, ki so bolj \xc5\xa1kodljive od holesterola. Potro\xc5\xa1nikom so danes \xc5\xbee na voljo tudi margarine z ni\xc5\xbejo vsebnostjo transma\xc5\xa1\xc4\x8dobnih kislin in masla z ni\xc5\xbejo vsebnostjo ma\xc5\xa1\xc4\x8dob.\n_START_SECTION_\nTradicionalna proizvodnja\n_START_PARAGRAPH_\nTradicionalno se maslo pridobiva iz mleka, ki stoji 2 dneva pri sobni temperaturi. V tem \xc4\x8dasu na povr\xc5\xa1ini nastane sladka smetana, ki jo posnamejo, potem dolo\xc4\x8den \xc4\x8das zori. Nato sledi pinjenje - tol\xc4\x8denje smetane, dokler se ne tvorijo maslena zrnca. Preostala teko\xc4\x8dina se lahko po odstranitvi uporabi za pinjenec. Maslo se naposled zgnete v homogeno maso, ki se oblikuje v \xc5\xbeeleno obliko.\n_START_SECTION_\nSodobna industrijska proizvodnja\n_START_PARAGRAPH_\nV industrijskem merilu se maslo pridobiva iz pasteriziranega mleka, iz katerega se v posebnih separatorjih na osnovi centrifuge v nekaj sekundah izlo\xc4\x8di smetana. Smetano ponovno pasterizirajo ter jo pustijo zoreti okoli 20 ur. Nato prenesejo smetano v posebno posodo, tol\xc4\x8denje, gnetenje in oblikovanje. Nastalo maslo se nato strojno oblikuje v manj\xc5\xa1e kose ter zapakira. Tudi pri industrijskem proizvajanju nastaja kot stranski proizvod pinjenec, ki ga pa pogosto zavr\xc5\xbeejo.\n_START_SECTION_\nKoristni nasveti\n_START_PARAGRAPH_\nDa bi maslo lahko lepo namazali, ga je potrebno segreti na 15\xc2\xa0\xc2\xb0C. \xc4\x8ce na njem s prstom z lahkoto naredimo vzorec, ima idealno temperaturo. _NEWLINE_\xc4\x8ce \xc5\xbeelimo maslo na hitro zmeh\xc4\x8dati, poveznemo \xc4\x8dezenj skledo ali skodelico, ki smo jo oplaknili z vrelo vodo. Maslo se bo tako zmeh\xc4\x8dalo, ne pa tudi stopilo._NEWLINE_Za bolj pester zajtrk pa lahko maslo oblikujemo v kepice ali obro\xc4\x8dke. Kepice naredimo z \xc5\xbelico za melone, prej jo le pomo\xc4\x8dimo v vro\xc4\x8do vodo. Obro\xc4\x8dki pa nastanejo, \xc4\x8de bomo z \xc5\xbelico narahlo potegnili po povr\xc5\xa1ini ohlajenega masla.'